A környékbeli Varsányi nevűeket a kutatás nagy általánosságban a Bars vármegyei Simonyi családtól származtatja. Nemespannon korán megjelenhetett a család, hiszen 1570-ben mindkét alakban találkozunk velük, ezen kívül a szomszédos Dicskén is éltek már ekkor Simonyiak. 1664-ben három családtagjuk szerepel a török adóösszeírásban, sőt a párkányi csatában is elesett egy Varsányi Mihály nevezetű panni predialista. 1699-nél korábbi nemespanni adományukról egyelőre nincs tudomásunk.